Faf is Suid-Afrika se krieketspeler van die jaarFaf du Plessis. Foto: Cricinfo. Ten spyte van ’n deurmekaar jaar waarin die Proteas onder sy leiding ’n eerste toetsreeksnederlaag teen ’n span van Asië én sommer vroeg uit die Wêreldbeker-kriekettoernooi geskakel is, is Faf du Plessis gisteraand in Pretoria as Suid-Afrika se krieketspeler van die jaar aangewys. Dit is die eerste keer dat dié eer hom te beurt val. Hy is ook as die eendagkrieketspeler van die jaar aangewys, sowel as die spelers se speler van die jaar. Du Plessis het tydens die Wêreldbeker-toernooi, terwyl ander kolwers gesukkel het, 387 lopies teen ’n gemiddeld van 64.50 geslaan. In toetskrieket het hy vanjaar bestendig vertoon, maar die Sri Lankaanse klad teen sy naam sal nog lank by hom spook. Quinton de Kock. Foto: Krieket SA/ANA Quinton de Kock, die man wat gereeld die Protea-kaiings uit die vuur in rooibalkrieket kom krap het, is as die toetskrieketspeler van die jaar aangewys, terwyl die opwindende Rassie van der Dussen as die nuweling van die jaar aangewys is. David Miller is die T20-speler van die jaar, terwyl Dale Steyn die KFC Streetwise-toekenning ontvang het omdat hy nou die voorste paaltjievraat in Suid-Afrika se toetsgeskiedenis geword het. Dané van Niekerk is vir die derde keer in vier jaar as die vrouekrieketspeler van die jaar aangewys. Lys van wenners: Nog een! David Miller kyk die bal agterna met sy soveelste ses in ’n T20-kolfbeurt. (Foto Twitter @OfficialCSA) T20-speler van die jaar: David Miller